tartuNLP/wikipedia-smugri-20251201 huggingface dataset:
Religiooniturism

Religiooni- ehk usuturism on turismi üks alavorme, kus inimesed reisivad üksi või gruppides palverännaku, misjonitöö või vaba aja veetmise põhjusel.
Maailma suurim massiline religiooniturism leiab aset igal aastal Indias Kumbh Mela palverännakuna, milles 2013. aastal osales 120 miljonit palverändurit. Koos siseturismiga on aastane palverändurite hulk ligikaudu 330 miljonit inimest. Peamine usuturismimaht tuleb islamiusuliste ja hindude palverännakutest.
Viimase paari tuhande aasta jooksul on palverännak olnud üks värvikamaid ja dramaatilisemaid püsiväärtusi, mis elavdab hinge ja muudab vaimu sügavamaks.
Tänapäeval on valikuvõimalused reisimise osas väga rikkalikud – ranna-, kultuuri-, eksootika ja paljude teiste reisimise liikide kõrval on usulistel eesmärkidel rändamine jätkuvalt üks rändamise vorme, mille tähtsus siinkirjutaja arvates on tõusuteel. Üha rohkem käiakse maailma avastamas mitte niivõrd uute teadmiste ja kogemuste pärast, vaid ka seepärast, et soovitakse ennekõike kogeda midagi teistsugust – olgu need turismiettevõtete korraldatavad joogareisid, mäetippude vallutusretked, eriliste tegutsevate või ajalooliseks vaatamisväärsuseks muutunud pühamute külastused, kohtumised šamaanidega jne.
Religiooniturism on eksisteerinud juba antiikajast.
2011. aastal tehtud uuringus leiti, et 2,5 miljonit inimest külastas aastal 2013 Karbala linna Iraagis arba'eeni päeval, ja leiti, et palverändurid külastasid Jeruusalemma eri põhjustel: mõista ja hinnata enda kultuuri läbi füüsilise kogemuse, usaldada enda religioosseid uskumusi ja siduda end püha paigaga.
Kuulsamad pühapaigad maailmas.
Tänapäeva usuturistidel on võimalik külastada püha linnu ja pühapaiku ülemaailmselt.
Kõige kuulsamad pühapaigad maailmas on Kuldne Tempel Indias, Vatikani linn, Meie Guadalupe Emanda kirik Mehhikos, Jeruusalemma linn, Meka linn Saudi Araabias, püha Peetruse haud Roomas. 
Kuulsamad kirikud Eestis.
Ka Eestis leidub ajaloolisi kloostreid ja kirikuid, mida usuturistid külastavad. 
Kuulsamad on näiteks Tallinna Püha Vaimu kirik, Tallinna Niguliste kirik ja muuseum, Rakvere Jumalaema Sündimise kirik, Viljandi Pauluse kirik, Noarootsi kirik, Tallinna Püha piiskop Nikolause kirik, Kaarma Peeter-Pauli kirik ja Karja Katariina kirik.
Looduslikud pühakohad Eestis.
Inimasustus Eestis on umbes 10 000 aastat vana ning sama kaua on austatud ka pühapaiku. Looduslike pühapaikadena teatakse hiisi, pühasid kive, puid, veekogusid, mägesid ja allikaid. Ka tänapäeval ei ole neid unustatud: pühadest allikatest tuuakse vett, pühadele puudele seotakse paelu ning pühadele kividele jäetakse münte. Looduses tajutakse nii esivanemate lähedust kui ka looduse enda pühadust, kaaslasteks on mütoloogilised olendid ja iidsed pühapaigad kaitsevad ka tänapäeval. Tuntud looduslike pühakohtadega nagu Taevaskoda, Pühajärv, Siniallikas, Panga pank, Kaali meteoriidikraatrid ja 700 aasta vanune Tamme-Lauri tamm on seotud palju muistendeid ja legende, mis elavad ka tänapäeval. 
Religiooniturismi näiteid.
Religiooniturism hõlmab mitut turismimajanduse tahku:
Mõjutusvahend

Mõjutusvahend (inglise "sanction") on reageerimine rikkumisele. Reageerimine võib esineda nii noomituse kui ka rangema karistusena. 
Alaealiste mõjutusvahendid.
Ajalugu.
XIX sajandil ei tundnud veel karistusõigus spetsiifilist alaealiste karistusõigust ning alaealistele kohalduvaid mõjutusvahendeid. Käitumishälvetega alaealisi peeti ühiskonnatingimuste ja valekasvatuse ohvriteks. Alaealiste kuritegevist käsitleti õigusrikkumiste summana ja osana üldisest kuritegevusest. XX sajandil tekkis arusaam, et alaealiste kuritegevus on sotsiaalne probleem, millele tuleb ka vastavalt reageerida. Prantsuse sotsioloog Emile Durkheim väitis, et kuritegevus pole mitte lihtsalt paratamatu ja vältimatu, vaid ka normaalne ühiskondlik nähtus.
Praegune õiguskord.
Praeguses õiguskorras kehtib alaealise mõjutusvahendite seadus (AMVS). Seadus on jõustunud aastal 1998. Seadus sätestab alaealisele kohaldatavad mõjutusvahendid ja alaealiste komisjoni pädevuse. Alaealise mõjutusvahendite seaduse § 2 kohaselt on alaealine 7–18 aasta vanune isik. Alaealisele kohaldatavad mõjutusvahendid on sätestatud ka karistusseadusese §-s 87. Karistusseaduses eristatakse väärteo ja kuriteo eest kohaldatavaid mõjutusvahendeid. Karistusseaduse kohaselt on alaealise süüvõime piiratud. Tegu on ebapiisava sotsialiseeritusega ehk alaealine ei suuda täiel määral eristada lubatut ja keelatut ning juhtida enda käitumist. Kriminaalsus on õpitud käitumine. Perekond, sõpruskond ja kool on kolm valdkonda, kus õpitakse väärtusi ja hoiakuid ning põhilisi kognitiiv-käitumuslike mustreid. Asja menetlemisel peab kohus kindlaks tegema, kas alaealised süüteo toimepanijad on ühiskondlike normidega adapteerunud või mitte. Vastasel juhul võib kohus isiku karistusest vabastada ning kohaldada tema suhtes mõjutusvahendeid. 
Mõjutusvahendi eesmärk ja valik.
Mõjutusvahendite eesmärk on aidata alaealistel sotsialiseeruda ja ennetada tulevikus võimalike õigusrikkumisi. Mõjutusvahendi valikul lähtub alaealiste komisjon nii õigusrikkumisest kui ka õigusrikkujast. See tähendab seda, et mida raskem on õigusrikkumine, seda rangem on karistus. Samuti sõltub mõjutusvahendi valik õigusrikkuja vaimsest tervisest. 
Mõjutusvahendid on näiteks:
1) hoiatus;
2) sotsiaalprogramm;
3) kahju hüvitamine või heastamine;
4) sõltuvus- või muu ravi;
5) lepitusteenus;
6) allutamine käitumiskontrollile;
7) üldsusliku töö tunnid;
8) liikumisvabaduse piirang. 
Alaealiste komisjon.
Alaealiste komisjon on seitsmeliikmeline ning selle asjaajamist korraldab alaealiste komisjoni sekretär. Alaealiste komisjoni pädevuses on koordineerida oma haldusterritooriumil alaealistega tehtavat kriminaalpreventiivset tööd. Alaealiste komisjoni koosseisust ja ülesannetest käsitleb põhjalikumalt alaealise mõjutusvahendite seaduse kolmas peatükk.
Alfred Korba

Alfred Korba (3. september 1925 – 4. september 2005) oli eesti kirjastustegelane.
1939. aastal lõpetas ta Tallinna 17. Algkooli. 1946. aastal lõpetas Tallinna Elektromehaanikatehnikumi (masinaehitusosakonnas) ning 1955. aastal lõpetas ta Tallinna Polütehnilise Instituudi (mehaanikateaduskonnas) masinaehitustehnoloogia, metallilõikepinkide ja -instrumendite erialal.
Ta oli pikka aega kirjastuse Valgus tootmisalase kirjanduse toimetuse juhataja.
Ta on maetud Tallinna Metsakalmistule.
Isikupuutumatus

Isikupuutumatus (inglise keeles "security of person") on iga isiku põhiõigus: isik on kaitstud ebaseadusliku vahistamise eest ja tal on õigus kohtu kaitsele elu, tervise ja teiste isiklike õiguste ning vara ründamise puhul. Eesti keele seletav sõnaraamat selgitab terminit "isikupuutumatus" järgmiselt: "kodaniku põhiõigus ja demokraatlik vabadus, mis kaitseb teda kohtu otsuseta või prokuröri sanktsioonita vahistamise eest". Isikupuutumatus on Eesti Vabariigi põhiseadusega kaitstav väärtus. Põhiseaduse § 20 esimese lause alusel on igaühel õigus vabadusele ja isikupuutumatusele.
Isikupuutumatuse kaitse õigusaktide alusel.
Isikupuutumatus on tagatud mitme õigusaktiga.
Põhiseadus ja isikupuutumatus.
Põhiseaduse § 20 esimese lause kaitseala on füüsiline (kehaline/ruumiline) vabadus ja turvalisus, kuid säte ei hõlma vaimset, majanduslikku, keskkonnaga seotud, sotsiaalset või muud liiki vabadust. 
Kui isikult on võetud vabadus kinnipidamise, vahistamise või vangistusega, mille eest vastutavad avaliku võimu organid, siis põhiseaduse § 20 kaitseb isikut selliste tegevuse eest. Isikud peavad olema kaitstud õigusvastaste rünnete eest, näiteks meelevaldse vabaduse võtmise eest. See tähendab, et vahistamist või kinnipidamist ei saa läbi viia ilma seadusliku aluseta ja asjakohase kohtuliku kontrolli tegemiseta või ebaproportsionaalset, ülemäärase intensiivsusega.
Põhiseaduse § 26 lause 1 järgi on igaühel õigus perekonna- ja eraelu puutumatusele. "Riigiasutused, kohalikud omavalitsused ja nende ametiisikud ei tohi kellegi perekonna- ega eraellu sekkuda muidu, kui seaduses sätestatud juhtudel ja korras tervise, kõlbluse, avaliku korra või teiste inimeste õiguste ja vabaduste kaitseks, kuriteo tõkestamiseks või kurjategija tabamiseks." Kohtupraktika põhjal saab järeldada, et § 26 tõlgendatakse kui kogu isiku integriteeti kaitsvat sätet, seega hõlmab § 26 ka õigust füüsilisele enesemääramisele ja kehalisele puutumatusele. Paragrahvi 26 riive esineb näiteks sundvaksineerimisel või toimingutes meditsiinis ja bioloogia valdkonnas, kui isikutelt selleks nõusolekut ei küsita.
U. Lõhmus kirjutab artiklis "Kas õigus isikupuutumatusele on põhiõigus?": "Isikupuutumatuse riived kuuluvad üldjuhul põhiseaduse § 26 kaitsealasse, raskematel juhtudel §-de 16 ja 28 kaitsealasse." Üksikjuhtudel võib riive kuuluda ka näiteks § 19 kaitsealasse.
EIÕK ja isikupuutumatus.
Euroopa Inimõiguste Kohus (edaspidi: EIK) on õiguse isikupuutumatusele lahti seletanud järgmiselt.
Küsimused, mis võivad kuuluda EIÕK artiklite 2, 3 ja 8 kaitsealasse ning millega EIK käsitab isikupuutumatuse õiguse kaitseala, hõlmavad vägivallajuhtumeid, reproduktiivõigusi (nt rasedus, abort ja sünnitamine), sunniviisilisi meditsiinitoiminguid, vaimuhäirete ja puuetega inimeste kohtlemist, elu lõpu küsimusi, matuseid, seksuaalset sättumust ja seksuaalelu ning keskkonna seisundit.
Euroopa Liidu põhiõiguste harta ja isikupuutumatus.
Euroopa Liidu põhiõiguste harta artikkel 3 lõige 1 tagab kehalise ja vaimse puutumatuse. Lõige 2 nimetab isikupuutumatust meditsiinis ja bioloogias ning sätestab nõuded ja keelud, mida tuleb austada:
Raphaël Guerreiro

Raphaël Adelino José Guerreiro (sündinud 22. detsembril 1993 Le Blanc-Mesnilis) on Portugali jalgpallur. Ta mängib vasakkaitsja või poolkaitsjana Bundesliga klubis Müncheni Bayern ja Portugali jalgpallikoondises.
Guerreiro sündis Prantsusmaal portugallasest isa ja prantslannast ema lapsena. Ta alustas klubikarjääri Prantsusmaal. 2008. aastal liitus ta Caeniga. 2012. aastal pääses ta esimest korda klubi põhimeeskonda. Hooajal 2012–13 pidas ta klubi meeskonnas Prantsusmaa esiliigas 38 mängu ja lõi ühe värava ning valiti samal hooajal liiga sümboolsesse koosseisu.
2013. aasta juunis sõlmis ta nelja aasta pikkuse lepingu Prantsusmaa kõrgliiga klubiga Lorient. Debüüdi Prantsusmaa kõrgliigas tegi ta 10. augustil mängus Lille'i vastu. Esimese värava lõi ta liigas sama aasta 1. novembril mängus Paris Saint-Germaini vastu.
2016. aasta juunis sõlmis ta nelja-aastase lepingu Dortmundi Borussiaga. Arvatav üleminekusumma oli 12 miljonit eurot. Debüüdi Bundesligas tegi ta 27. augustil mängus Mainzi vastu. Esimese värava lõi ta liigas sama aasta 20. septembril mängus Wolfsburgi vastu.
Suvel 2023 liitus ta Müncheni Bayerniga.
Koondisekarjäär.
Debüüdi Portugali jalgpallikoondises tegi ta 14. novembril 2014 sõprusmängus Armeenia vastu. Neli päeva hiljem lõi ta sõprusmängus Argentina vastu mängu viimasel minutil Portugali võiduvärava.
2015. aastal sai ta Portugali kuni 21-aastaste koondisega omavanuste Euroopa meistrivõistlustel hõbemedali. Guerreiro oli üks viiest Portugali mängijast, kes valiti turniiri sümboolsesse koosseisu.
2016. aastal tuli ta Portugali koondisega Euroopa meistriks. Guerreiro valiti turniiri sümboolsesse koosseisu.
Ta on kuulunud Portugali koondisse veel ka 2017. aasta FIFA konföderatsioonide karikaturniiril ja 2018. aasta maailmameistrivõistlustel.
Raider

 
Raider (inglise keeles "rider") on dokument, kus esineja avaldab oma vajadused ja nõudmised, mis on tema esinemise kriteeriumiks. Termin on kasutusel nii teatris kui ka kontsertmaastikul. Raideri eesmärk on võimaldada kontserdi või lavastuse parimat teostust ja anda ülevaade tehnilistest vajadustest, mis tähendab, et korraldajatel on piisav informatsioon võimalike ettevalmistuste tegemiseks ja esinejate töö hõlbustamiseks. 
Raiderite tüübid on tehniline raider ja olmeraider.
Tehniline raider.
Tehniline raider on dokument, milles täpsustakse tehnika (tootja, mudel, kogus) kasutust ning tehnilise meeskonna vajadusi inimressursi poolest. Raiderile lisatakse ka tavaliselt plaan, mis näitab visuaalselt tehnika paiknemist lava või ruumi suhtes. Raideri koostamisel pole õiget või valet viisi, seda tehakse erinevalt. Peamine on lihtsus ja konkreetsus, kuid samas piisav detailsus, et kõik oleks üheselt mõistetav. 
Teater.
Teatris on ideaalis kasutusel raider, kui minnakse lavastustega väljasõitu. Tehnilised soovid saadab väljasõitev teater asutusele, kuhu minnakse etendust andma. See annab võimaluse paremaks ettevalmistuseks, et teada, mis tehnika on kohapeal olemas ja mida tuleb kaasa võtta. Lisaks tagab väiksema ajakulu, kui vastuvõttev asutus saab teha ettevalmistusi enne teatri tulekut.
Iseloomulikud kategooriad.
- Fresnel
- PC (Plano Convex)
- profiil
- PAR
- Lee (tootja)
- Rosco (tootja)
- voolupikendused, signaalkaablid
- kolmefaasiline süsteem (tööstusvool)
- helivõimendussüsteem
- mikrofonid
Kontsert.
 Kontsertidel on raider peaaegu alati vajalik. 
Iseloomulikud kategooriad.
Sissejuhatus 
- mis võetakse ise kaasa ning mida oodatakse korraldajalt
Heli
Valgus
Muu
Valgusplaani näide (ingliskeelne)
https://thistourlife.com/wp-content/uploads/2015/03/Lighting-Plot-Example-V1.pdf
Olmeraider.
Olmeraider on list, kus on esitatud artistide isiklikud soovid/nõudmised, mis aitaks neil end mugavamalt tunda. Levinud kategooriad ja mõned näited:
sealhulgas ka jää
näiteks privaatne vannituba (ka puhtad rätikud)
Mauro Icardi

Mauro Emanuel Icardi (sündinud 19. veebruaril 1993 Rosarios) on Argentina jalgpallur, kes mängib ründajana Türgi kõrgliigaklubis Galatasaray.
Icardi oli Barcelona noortesüsteemi kasvandik. 2011. aastal liitus ta Itaalia klubiga Sampdoria, kus alustas profikarjääri. Klubi põhimeeskonnas tegi ta Itaalia esiliigas debüüdi 12. mail 2012 mängus Juve Stabia vastu, lüües selles mängus ka oma esimese värava. Sampdoria jõudis järgmiseks hooajaks Itaalia kõrgliigasse. Debüüdi Serie A-s tegi ta 12. mail mängus Roma vastu. Esimese värava lõi ta liigas 12. novembril mängus Genoa vastu. Kokku lõi ta hooajal 2012–13 Itaalia kõrgliigas 10 väravat.
Eduka hooaja toel liitus ta 2013. aasta juulis Milano Interiga. Debüüdi Interi meeskonnas tegi ta liigas 25. augustil 2013 mängus Genoa vastu. Esimese värava lõi ta 14. septembril mängus Juventuse vastu.
Interi meeskonnas on Icardi löönud kokku 124 väravat, millega on ta klubi ajaloo paremuselt kaheksas väravakütt. Kõige edukamad on olnud hooajad 2014–15 (22 väravat liigas, parima väravaküti tiitel koos Luca Toniga), 2016–17 (24 väravat) ja 2017–18 (29 väravat, parima väravaküti tiitel koos Ciro Immobilega). Hooaegadel 2014–15 ja 2017–18 on ta valitud Itaalia kõrgliiga sümboolsesse koosseisu. 2018. aastal valiti ta Serie A aasta parimaks mängijaks.
2019. aasta septembris suundus ta Milano Interist laenule Prantsusmaa kõrgliigaklubisse Paris Saint-Germain, kellega sõlmis aasta hiljem püsiva lepingu. Hooaegadel 2019/20 ja 2021/22 tuli ta Paris Saint-Germain Prantsusmaa meistriks. 2022. aasta septembris läks ta Paris Saint-Germainist laenule Galatasaraysse.
Icardil oli võimalus esindada koondises ka Itaaliat, kuid ta otsustas Argentina kasuks. Debüüdi Argentina koondises tegi ta 15. oktoobril 2013 MM-i valikmängus Uruguay vastu. Esimese värava lõi ta koondise särgis 20. novembril sõprusmängus Mehhiko vastu.
Kiindrus

Kiindrus, ka kiindrustahm, männitahm või lambitahm (saksa keeles "Kienruß", vene keeles "сосновая сажа" 'männinõgi'), on must väga peeneteraline (osakeste läbimõõt 0,01–1 μm) pigment, mis koosneb peaaegu puhtast süsinikust. Võib sisaldada ka tõrvaosakesi ja vähesel määral mineraalseid anorgaanilisi aineid (tuhk).
Rahvusvahelises värvainete indeksis on kiindrustahma tähised C.I. PBk6 (Pigment Black 6), ka PBk7, ja CI 77266 (anorgaaniline pigment). Praktiliselt sama koostise ja omaduste tõttu käsitletakse kirjanduses sageli koos viinamarjamustaga (inglise keeles "Vine Black") ja söega (inglise keeles "Carbon Black").
Kasutamine.
Kiindrust kasutatakse loodusliku värviandjana igasugustes värvides. Sobib kokku kõikide pigmentidega, on püsiv kõigis sideainetes ning vastupidav valgusele ja kemikaalidele. Peente osakeste tõttu kasutatakse seda tuššides, akvarellides ja trükitehnikas.
Toiduainetetööstuses kasutatakse kiindrustahma värvainena (taimse söe nimetuse all) E 153 nime all toidule musta värvi andmiseks (tuntuim näide on lagrits).
Ajalugu.
Kiindrustahma tunti juba 2000 aastat e.m.a Hiinas ning seda saadi taimeõlide mittetäielikul põletamisel. Euroopas hakati tahmavärvi laialdaselt kasutama 18. sajandil. Kiindrust toodeti tööstuslikult ning seda müüdi nii linna- kui ka külapoodides. Muuhulgas kasutati seda ühe komponendina püssirohu koostises.
Eesti Vabariigi Post kasutas enne Teist maailmasõda postitemplite värvina orgaanilise õli ja kiindruse segu, mida lahjendati tärpentini abil, see andis tuhmi ja laialivalguva jäljendi. Seda templivärvi ei ole hilisemal ajal kasutatud ja nii on võimalik eristada musta trükivärviga tehtud võltsinguid originaaltemplitest. Ka rahvapärimus annab teateid kiindrusvärvi kodus ise tegemisest 19. sajandil tattnina tahmast ja värnitsast.
Fred Puss

Fred Puss (sündinud 19. veebruaril 1976) on eesti ajaloolane, genealoog ja nimeteadlane.
Haridus.
Fred Puss õppis Tallinnas Mustamäe gümnaasiumis. Aastatel 1994–2001 õppis Tartu Ülikoolis ajalugu.
Fred Puss on Tartu Ülikooli humanitaarteaduste ja kunstide valdkonna ajaloo ja arheoloogia instituudi doktorant.
Tegevus.
Fred Puss on Eesti Isikuloo Keskuse juhataja ja Eesti Keele Instituudi leksikograaf.
Fred Puss uurib eesti perekonna- ja kohalugu, isiku- ja kohanimesid ja andmekaitse probleemistikku.
Ta on esinenud eesti perekonnalugu, kohalugu ja isikunimesid tutvustavate loengutega koolides, seltsides, konverentsidel jm üle Eesti ning USAs, Soomes, Rootsis, Norras, Suurbritannias, Saksamaal ja Rumeenias. Fred Puss on propageerinud perekonnaloo uurimist Eestis, uurinud eestlaste perekonnalugu nii Eestis kui ka väliskogukondades.
Fred Puss on Eesti Genealoogia Seltsi liige alates 1991. aastast, juhatuses alates 1995, auliige alates 2014. Ta on Eesti Looduseuurijate Seltsi raamatukogu komisjoni, Õpetatud Eesti Seltsi, Emakeele Seltsi, arhiivinõukogu, rahvusvahelise nimeuurijate nõukogu ICOS jt organisatsioonide liige.
Aastail 1988–1998 uuris Eesti põlispuid ning avaldas nende kohta artikleid ajakirjas Eesti Loodus.
Ta on ETV sarja "Sinu uus sugulane" meeskonnas ajaloolane-konsultant.
Frey (Eestimaa suguvõsa)

Frey oli Eestimaalt pärit suguvõsa.
Klapmuts

Klapmuts on linn Lõuna-Aafrika Vabariigis Lääne-Kapimaa provintsis Cape Winelandsi ringkonnas Stellenboschi vallas.
Lõuna-Aafrika Vabariigi 2011. aasta rahvaloenduse andmetel oli Klapmutsi elanikest värvilisi 64,20%, mustanahalisi aafriklasi 33,52%, valgeid 0,97%, India või Aasia päritolu inimesi 0,29% ja teisi 1,01%. Afrikaani keelt pidas emakeeleks 72,25%, koosa keelt 21,59%, sotho keelt 2,39% ja inglise keelt 1,87%.
Raudmees (täpsustus)

Raudmees võib tähendada igasugu asju.
Raudmees

Raudmees (inglise keeles "Iron Man") on superkangelane Ameerika popkultuuris, kujutatud Marvel Comicsi avaldatud koomiksiraamatutes. 
Raudmehe "alter ego" on miljardär suurtööstur ja leiutaja Tony Stark (täisnimega Anthony Edward Stark), kes erinevalt enamikust superkangelastest tänapäeva popkultuuri mütoloogias ei püüa oma identiteeti peita. Teise silmapaistva eripärana põhineb tema staatus superkangelasena mitte pärilikel või välismõjude tõttu omandatud ülivõimetel, vaid tema enda leiutistel, eelkõigel lennuvõimelisel ja ülitugeval eksoskeletil.
Raudmees sai alguse koomiksikangelasena, kelle lõi koomiksiautor Stan Lee, arendas Larry Lieber ning kujundasid kunstnikud Don Heck ja Jack Kirby. Tegelane ilmus esmakordselt koomiksis "Tales of Suspense" nr 39 (kaanedaatumiga märts 1963) ning ilmus omaette koomiksis "Iron Man" esmakordselt mais 1968. Tegelane kuulub USA ettevõttele Marvel Comics.
Raudmehe teemal on loodud ohtralt koomikseid, filme, arvutimänge ja raamatuid, mitmed neist eponüümsed. Paljudes teostes esineb Raudmees ka kõrvaltegelasena. Enamik teoseid, milles Raudmees figureerib, kuulub samasse fiktiivsesse mütoloogilisse universumisse, mida kutsutakse intellektuaalomandi omanikfirma järgi Marveli universumiks.
Aegade jooksul on filmides kehastanud Raudmeest mitu näitlejat, kuid praegusajal seostatakse tegelaskujuga USA näitlejat Robert Downey juuniori, kes mängis Raudmeest 2008–2013 linastunud filmitriloogias ja veel mitmes sellega seotud filmis.
Raudmehe järgi on saanud hüüdnime ka paljud reaalselt eksisteerivad inimesed, valdavalt sportlased.
Üheleherakendus

Üheleherakendus on veebirakendus või veebisait, mis suhtlusel kasutajaga kirjutab käesoleva veebilehe dünaamiliselt üle, selle asemel et serverist tervet uut lehte alla laadida. See tähendab, et rakendust saab käitada täielikult klientarvuti veebibrauseris, luues sujuvama kasutajakogemuse ilma katkestusteta eri lehtede vahel. Nii jääb mulje, et rakendus töötab nagu töölauaprogramm, kuna kogu informatsioon laaditakse alla esimese korraga või dünaamiliselt vastuseks kasutaja tegevustele ning lisatakse vajaduse järgi lehele. Selline veebileht ei laadi ennast kasutussessiooni jooksul kordagi uuesti ega suuna kontrolli edasi uuele lehele, kuigi eri tööriistadega, näiteks HTML5 History API, võib tekkida mulje, et laaditakse uusi lehti juurde või navigeeritakse teistele lehtedele. Üheleherakendust kasutades toimub tihtipeale taustal dünaamiline suhtlus veebiserveriga. Seda tüüpi rakenduse loomiseks kasutatakse tavaliselt HTMLi, JavaScripti ja CSSi.
Ajalugu.
Termini "üheleherakendus" ("single-page application") päritolu pole kindel, kuigi ideed ennast on arutatud vähemalt aastast 2003. Aprillis 2002 kirjutas Stuart Morris vabaltseisva veebilehe ("self-contained website") aadressil slashdotslash.com, mis täitis samu eesmärke ja põhimõtteid nagu üheleherakendus. Hiljem samal aastal kirjeldasid Lucas Birdeau, Kevin Hakman, Michael Peachey ja Evan Yeh üheleherakenduse implementatsiooni Ameerika Ühendriikide patendis 8,136,109.
Üheleherakenduse idee tugineb asjaolule, et veebibrauserites saab kasutada JavaScripti nii kasutajaliidese kuvamiseks, rakenduse loogika käitamiseks kui ka suhtluseks veebiserveriga. Olemas on ka valmisjärgus avatud lähtekoodiga teegid, mis pakuvad üheleherakenduste arendajatele valmis koodipõhju, vähendades sedasi käsitsi kirjutatava JavaScripti mahtu.
Tehnikad.
Selleks, et tagada brauseri käitumine, kus veebilehte ei vahetata ka serveriga suhtlemisel, on mitu võimalust.
Javascripti raamistikud.
Enamik veebibrauseritele mõeldud JavaScripti raamistikke järgivad juba vaikimisi üheleherakenduste põhimõtteid.
Ajax.
Ajax on tuntuim tehnika üheleherakenduste arenduses. Peamiselt kasutatakse Ajaxi implementatsioonides JavaScripti XMLHttpRequesti objektiklassi, osadel juhtudel koos HTML-elementidega Iframe ja Script. Ajaxi levikut on eriti edendanud populaarsed teegid nagu jQuery, mis ühtlustavad Ajaxi käitumist eri veebibrauserites. 
WebSockets.
WebSockets on osa HTML5 spetsifikatsioonist, mis kirjeldab kahesuunalist reaalajas olekuga kliendi-serveri suhtluse tehnoloogiat. WebSocketsi tehnoloogia ületab Ajaxit jõudluselt ja lihtsuselt.
Malahhiitroheline

Malahhiitroheline, ka viktooria roheline B on säravrohelist värvi orgaaniline värvaine. Kuulub triarüülmetaanühendite hulka, ta valem on C23H25N2. Esineb kristallilisel kujul kloriidina (C23H25ClN2) või oksalaadina, metalse läikega rohelised kristallid lahustuvad kergesti vees ja etanoolis. Aine on mürgine ja limaskesti ärritava toimega ning sellel arvatakse pikaajalisel kokkupuutel olevat vähki tekitav mõju.
Malahhiitrohelise tähised värvainete indeksis on C.I. BG4 (Basic Green 4) ja C.I. 42000.
Nimetus on ühendile antud rohelise värvuse järgi ja ainel pole midagi ühist anorgaanilise pigmendina kasutatava mineraali malahhiidiga.
Ajalugu.
Värvaine sünteesis esimesena 1877. aastal keemik Otto Fischer ja 1878. aastal avastas selle sünteesi eelmisest sõltumatult Oskar Doebner. Patenti seostatakse mõlema keemiku nimega. 1990. aastate algul avastati ühendi võimalik kantserogeensus.
Kasutamine.
Värvaine.
Malahhiitrohelist kasutatakse naha, siidi, džuudi ja paberi värvimiseks, samuti meditsiinis ja histoloogias preparaatide värvimiseks. Värvi on kasutatud ka tätoveeringute tegemiseks.
Fungitsiid.
Akvaariumides ja kalakasvandustes on malahhiitrohelise oksalaadi lahust kasutatud fungitsiidina kalade seeninfektsioonide tõrjumiseks. Ühendi võimaliku kantserogeensuse pärast on 21. sajandil selle kasutamine Euroopas keelatud. 2004. aastal lükkas Euroopa Liit korduvalt tagasi Tšiilist pärit külmutatud lõhe saadetised, milles leiti malahhiitrohelise jälgi.
Indikaator.
Malahhiitrohelist kasutatakse laborites pH-indikaatorina.
Ásgeir

Ásgeir (täisnimi Ásgeir Trausti Einarsson; sündinud 1. juulil 1992 Laugarbakkis Norðurland vestra piirkonnas Islandil) on islandi laulja ja laulukirjutaja. Kuni 2013. aastani tunti teda kui Ásgeir Trausti, kuid kui temast sai rahvusvaheline artist, siis otsustas ta esinejanime Ásgeir kasuks. 
Tal on bänd Ásgeir Trausti Band.
Albumid.
2012. aastal ilmus tema debüütalbum "Dýrð í dauðaþögn", mis osutus väga edukaks. Albumi ingliskeelne versioon, mis ilmus 27. jaanuaril 2014, kannab pealkirja "In the Silence". Ameerika laulja John Grant aitas lugusid tõlkida ja albumit välja anda. Album oli eriti populaarne Belgias ja Hollandis.
5. mail 2017 ilmus Ásgeiri teine album "Afterglow".
Turnee.
2019. aastal korraldas Ásgeir Euroopas, Kanadas ja Ameerika Ühendriikides turnee "Ásgeir the day after tour". Turnee algas 13. veebruaril Rootsist. Seejärel olid kontserdid Norras, Taanis, Saksamaal, Hollandis, Belgias, Prantsusmaal, Suurbritannias ja Türgis. Turnee jätkus Ameerika Ühendriikides, kus Ásgeir esines Brooklynis, Bostonis, Minneapolises, Los Angeleses ja San Franciscos. Kanadas andis ta kontserte Montrealis ja Torontos.
2017. aastal ilmus Ásgeiril uus album "Afterglow", mistõttu oli see aasta Ásgeirile väga tihe. Kõigepealt toimus Euroopa turnee "Ásgeir Spring Tour", mis algas 6. mail Taanist. Veel andis ta kontserte Saksamaal, Šveitsis, Prantsusmaal, Belgias, Hollandis ja Suurbritannias. Sellele järgnes albumi tutvustusturnee "Ásgeir Australian Tour" Austraalias, kus ta väisas kolme linna: Sydneyt, Melbourne'i ja Perthi. Sügisel toimus "Ásgeir Autumn Tour", mille käigus Ásgeir külastas Prantsusmaad, Hollandit, Suurbritanniat, Saksamaad, Taanit, Rootsit, Norrat, Belgiat, Itaaliat ja Austriat. Veel leidis aset "Ásgeir North American Tour", mille käigus ta andis Ameerika Ühendriikides ja Kanadas kokku 19 kontserti. Ka nendel turneedel esitles Ásgeir oma uut albumit "Afterglow". 
2013. aasta kevadel käis Ásgeir Ameerika Ühendriikide ja Kanada turneel. Samal aastal jõudis ta kontserte anda ka Euroopas.
Muu.
2012. aastal võitis ta Islandi muusikaauhindadel aasta albumi, parima uustulnuka, icelandicmusic.com-i ja rahvalemmiku auhinna.
2014. aastal võitis ta Euroopa Komisjoni European Border Breakers Awardi (EBBA) ehk Euroopa piireületava muusika auhinna.
Tema viiele loole on tehtud ka muusikavideod: "King and Cross" (2013), "Torrent" (2013), "Unbound" (2017), "Stardust" (2017), "I Know You Know" (2017).
Tema isa on luuletaja Einar Georg Einarsson, kes on aidanud ka loometöös.
Marquinhos

Marcos Aoás Corrêa (mängijanimega Marquinhos; sündinud 14. mail 1994 São Paulos) on Brasiilia jalgpallur. Ta mängib Prantsusmaa kõrgliiga klubis Paris Saint-Germain ja Brasiilia jalgpallikoondises keskkaitsjana.
Klubikarjäär.
Ta alustas karjääri kodumaal Corinthianses, mille noorteakadeemiaga oli ta liitunud 2002. aastal. Debüüdi klubi põhimeeskonnas tegi ta 2012. aasta veebruaris. Debüüdi Brasiilia kõrgliigas tegi ta sama aasta 20. mail mängus Fluminense vastu. Samal aastal tuli ta klubiga Lõuna-Ameerika klubide meistrivõistluste Copa Libertadorese võitjaks. Finaalseeria kummaski mängus ta platsile aga ei pääsenud.
2012. aasta juulis sõlmis ta lepingu Itaalia kõrgliiga klubiga Roma. Debüüdi Itaalia kõrgliigas tegi ta 16. septembril mängus Bologna vastu. Hooajal 2012–13 pääses ta Serie A-s klubi meeskonnas platsile kokku 26 korral.
2013. aasta juulis sõlmis ta viieaastase lepingu Paris Saint-Germainiga. Üleminekusumma oli 31,4 miljonit eurot. Klubi meeskonnas tegi ta debüüdi 17. septembril UEFA Euroopa Liiga alagrupimängus Olympiakóse vastu ning lõi selles mängus ka värava. Prantsusmaa kõrgliigas tegi ta debüüdi viis päeva hiljem mängus Monaco vastu. Esimese värava lõi ta liigas 28. septembril mängus Toulouse'i vastu.
Paris Saint-Germainiga on ta Prantsusmaa meistriks tulnud kokku kuuel korral, kuuel korral on võidetud ka Prantsusmaa karikas, liigakarikas ja superkarikas. Hooaegadel 2017–18, 2018–19 ja 2020–21 on ta valitud Prantsusmaa kõrgliiga sümboolsesse koosseisu.
Koondisekarjäär.
Debüüdi Brasiilia jalgpallikoondises tegi ta 17. novembril sõprusmängus Hondurase vastu. Esimese värava lõi ta koondise särgis 11. septembril 2018 sõprusmängus El Salvadori vastu.
Ta on kuulunud Brasiilia koondisse 2018. aasta maailmameistrivõistlustel, 2015. aasta Copa Américal, 2016. aasta Copa América Centenariol ja 2019. aasta Copa Américal. 2016. aasta suveolümpiamängude jalgpalliturniiril võitis ta Brasiilia olümpiakoondise koosseisus kuldmedali.
Anorgaaniliste värvipigmentide loend

"Siin on mittetäielik tähestikuline loend anorgaanilistest värvipigmentidest, mida lisatakse peenestatuna maalikunstis kasutatavate värvide, samuti viimistlusmaterjalide koostisse neile värvuse andmiseks. Orgaaniliste pigmentide ja värvainete nägemiseks vaata Värvainete loend.
Aleksandr Rjabenko

Aleksandr Rjabenko (25. august 1915 – märts 1993) oli Nõukogude Liidu sõjaväelane, KGB kindralmajor, NSV Liidu liidri Leonid Brežnevi sõber ja ihukaitse ülem.
Sobrino de Botín

Sobrino de Botín on Hispaanias Madridis aadressil Calle de los Cuchilleros 17 asuv restoran, mis asutati 1725. aastal ning on Guinnessi rekordite raamatu järgi vanim tänapäeval tegutsev restoran. 
Ajalugu.
Sobrino de Botín asutati 1725. aastal ning see on teadaolevalt maailma vanim restoran. Selle asutasid prantslane Jean Botín ja tema naine ning algselt oli restorani nimi Casa Botín. 20. sajandi algul pärandas Jean Botín restorani oma vennapojale ning restorani omanikuks sai Gonzáleze perekond. Siis saigi restoran praeguse nime Sobrino de Botín. Hispaania keeles tähendab "sobrino" nõbu. Restoran on saanud tuntuks kogu maailmas ning seda on külastanud nii poliitikud, Hollywoodi staarid, kirjanikud kui ka kuninglike perekondade liikmed.
20. sajandi algul kuulus restorani alasse ainult sissepääs ja esimene korrus. Veinikeldrit kasutati kaubaruumina ning teisel ja kolmandal korrusel elasid omanikud. Kui Amparo Martin ja tema abikaasa Emilio González Botíni restoraniga tegelema hakkasid, oli see kõigest väike pereäri seitsme töötajaga, sealhulgas Emilio ja Amparo ning nende kolm last. Varsti pärast seda toimus Hispaanias kodusõda ning perekonna lootused restorani laiendada purunesid. Amparo läks lastega sõja tõttu Segorbe külla ning Emilio jäi maha, et restorani ja kodu valvata, mis hiljem sai sõjaväelaste söögikohaks. Pärast sõda ning kohutavat aega, mis sellele järgnes, võtsid Emilio ja Amparo pojad pereäri üle ning muutsid restorani selliseks, nagu see on ka tänapäeval.
Tänapäev.
Tänapäeval on restoranil kokku neli korrust, mis kõik on säilitanud oma algupärase võluva atmosfääri. Restoran asub otse Madridi südames, mis on restorani jaoks ületamatu asukoht. Seepärast on selle nimel nähtud palju vaeva, et säilitada restorani algne välimus. Klientide kasvava arvukuse tõttu on restoranis tehtud palju renoveerimistöid, kuid restorani algupärast välimust ja iseloomu ei ole muudetud. Lisaks pilkupüüdvale välimusele on restoranis suurepärane teenindus ja traditsiooniline Kastiilia köök, kus eriline rõhk on pandud röstitud lamba- ja sealihale. Restorani omapäraks on saanud anda igale külastajale kaasa kingitus, mille järgi külastajad saavad Botíni meenutada.
Tänapäeval kuulub restoran Gonzáleze perekonna kolmandale generatsioonile: Antoniole, Joséle ja Carlosele.
Invaliidide kirik

Invaliidide kirik (prantsuse keeles "Dôme des Invalides", "Église du Dôme" või "Chapelle royale des Invalides") on kuppelehitis Pariisis sõjainvaliidide hoonetekompleksis Les Invalides. Hoone oli algselt kasutusel kirikuna, kuid 1840. aastal ehitati ümber Napoleon I hauapaigaks.
Suresnes

Suresnes on omavalitsusega linn Prantsusmaal Île-de-France'i piirkonnas Hauts-de-Seine'i departemangus Nanterre'i ringkonnas, Suresnes'i kantoni ainus omavalitsus, Pariisi eeslinn.
Asub Seine'i paremkaldal 9,3 km kaugusel Pariisi kesklinnast loodes.
Gary Coleman

Gary Wayne Coleman (8. veebruar 1968 Zion, Illinois – 28. mai 2010 Provo, Utah) oli Ameerika Ühendriikide näitleja, kes saavutas rahvusvahelise tuntuse lapstähe ja komöödianäitlejana.
Coleman sai kuulsaks 1970.–1980. aastatel oma rolliga Arnold Jacksonina populaarses telesarjas "Diff'rent Strokes" (1978–1986), kus tema kuulus fraas "Whatchu talkin' 'bout, Willis?" sai kultuslikuks. Ta oli oma aja üks enimtasustatud lapsnäitlejaid ja võitis mitu noorte näitlejate auhinda.
Vaatamata varajasele edule oli tema täiskasvanupõlv täis isiklikke ja rahalisi raskusi, sealhulgas kohtuvaidlusi oma vanemate ja mänedžeride vastu varade väärkasutamise pärast. Ta jätkas aeg-ajalt esinemist filmides, telesarjades ja reklaamides, kuid püsivat edu ei saavutanud.
Gary Coleman põdes kaasasündinud neeruhaigust, mille tõttu ta jäi lühikasvuliseks (137 cm) ning läbis mitu neerusiirdamist. Ta suri 2010. aastal 42-aastaselt kukkumisest tingitud ajuverejooksu tõttu.
Larry Storch

Lawrence Samuel Storch (8. jaanuar 1923 New York – 8. juuli 2022) oli Ameerika Ühendriikide näitleja ja koomik.
Saida Gunba

Saida Gunba (30. august 1959 Suhhumi – 24. november 2018 Pitsunda) oli Gruusia odaviskaja. Võistlustel esindas Nõukogude Liitu.
1980. aasta olümpiamängudel Moskvas võitis ta hõbemedali.
Tema isiklik rekord odaviskes oli 68.28 (1980).
Spinellkollane

Spinellkollane on intensiivse heleda sidrunkollase värvusega sünteetiline anorgaaniline värvipigment, keemiliselt koostiselt on ta tsirkooniumpraseodüümsilikaat (Zr,Pr)SiO4.
Värvainete indeksis on spinellkollase tähised C.I. PY159 (Pigment Yellow 159) ja C.I. 77997. CAS-number on 068187-15-5.
Omadused ja saamine.
Pigment on katvuselt poolläbipaistev ja väga valguskindel, kasutatakse akvarellvärvides ja lubi- ning kaseiinvärvi toonimiseks.
Ühend saadakse erinevate tsirkoonium(IV)oksiidide, praseodüüm(III)- ja praseodüüm(IV)oksiidide ning räni(IV)oksiidi koos kuumutamisel kõrgel temperatuuril, nii et moodustuvad kollased tsirkoonikristallid. Ühendil pole nimest hoolimata koostiselt midagi ühist poolvääriskivi spinelliga.
Georgi Štšennikov

Georgi Mihhailovitš Štšennikov (vene keeles Георгий Михайлович Щенников; sündinud 27. aprillil 1991 Moskvas) on Venemaa jalgpallur. Ta mängib vasaku kaitsva poolkaitsjana või vasakkaitsjana Venemaa kõrgliiga klubis Moskva CSKA ja Venemaa jalgpallikoondises.
Štšennikov on mänginud Moskva CSKA-s kogu oma klubikarjääri vältel. Debüüdi Moskva CSKA meeskonnas tegi ta 2008. aastal. Debüüdi Venemaa kõrgliigas tegi ta järgmise aasta märtsis. Esimese värava lõi ta liigas 6. augustil 2017 mängus Kaasani Rubini vastu.
2009. aastal valiti ta Venemaa kõrgliiga hooaja parimaks noormängijaks.
Moskva CSKA-ga on ta tulnud kahel korral Venemaa meistriks, kolmel korral on võidetud Venemaa karikas ja samuti kolmel korral Venemaa superkarikas.
2018. aasta juunis sõlmis ta Moskva CSKA-ga uue viie aasta pikkuse lepingu.
Debüüdi Venemaa jalgpallikoondises tegi Štšennikov 15. augustil 2012 sõprusmängus Elevandiluuranniku vastu. Ta on kuulunud Venemaa koondisse 2014. aasta maailmameistrivõistlustel ja 2016. aasta Euroopa meistrivõistlustel.
Cengiz Ünder

Cengiz Ünder (sündinud 14. juulil 1997 Sındırgıs) on Türgi jalgpallur. Ta mängib parema äärepoolkaitsjana Türgi kõrgliigaklubis Fenerbahçe ja Türgi jalgpallikoondises.
Ta alustas klubikarjääri kodumaal Altınordus. Klubi põhimeeskonnas tegi ta debüüdi 2014. aastal ning mängis hooaegadel 2014–15 ja 2015–16 klubiga Türgi esiliigas.
2016. aastal liitus ta Türgi kõrgliigaklubiga İstanbul Başakşehiriga. Hooajal 2016–17 lõi ta Türgi kõrgliigas seitse väravat ja tuli klubiga liigas teisele kohale.
2017. aastal liitus ta Itaalia kõrgliigaklubiga Roma. Üleminekusumma oli 13,4 miljonit eurot. Esimese värava lõi ta klubi meeskonnas 4. veebruaril 2018 liigamängus Hellas Verona vastu. Samal kuul lõi ta värava oma esimeses Meistrite Liiga mängus, kui kohtuti Donetski Šahtariga. Ta sai sellega kõige nooremaks Türgi mängijaks, kes on Meistrite Liigas skoorinud. 2020. aasta septembris suundus ta Romast laenule Inglismaa Premier League'i klubisse Leicester City. 2021. aasta juulis läks ta laenule Prantsusmaa kõrgliigaklubisse Marseille Olympique. 2022. aasta aprillis sõlmis ta Marseillega püsiva viieaastase lepingu, kuid ta jäi sinna veel vaid üheks hooajaks.
2023. aasta augustis naasis ta Türgi kõrgliigasse, kui sõlmis nelja-aastase lepingu Fenerbahçega. 
Türgi jalgpallikoondises tegi ta debüüdi 12. novembril 2016 MM-i valikmängus Kosovo vastu. Esimese värava lõi ta juba oma teises koondisemängus 27. märtsil 2017 Moldova vastu. Ta kuulus Türgi koondisse 2021. aasta Euroopa meistrivõistlustel.
2018. aastal valiti ta Türgi aasta jalgpalluriks.
Värvuste loendid

Värvuste loendeid võib luua mitmesuguseid, võttes aluseks erinevaid värvuste liigitamise süsteeme ja värvust määravaid karakteristikuid. 
Siin on mõned värvuste loendid:
Mõned kitsa kasutusvaldkonnaga määratud värvuste loendid:
RTL Zwei

RTL Zwei (1993-1999 RTL 2 1999-2019 RTL II) on Saksamaa vabalevis olev eratelekanal, mida omab RTL Group. Kanal läks eetrisse 5. märtsil 1993.
Võrreldes RTL Televisioniga, on kanali programm suunatud pigem nooremale vaatajale.
Redelinghuys

Redelinghuys on küla Lõuna-Aafrika Vabariigis Lääne-Kapimaa provintsis West Coasti ringkonnas Bergrivieri vallas.
Lõuna-Aafrika Vabariigi 2011. aasta rahvaloenduse andmetel oli Redelinghuysi elanikest värvilisi 58,01%, mustanahalisi aafriklasi 23,17%, valgeid 17,42%, India või Aasia päritolu inimesi 0,52% ja teisi 0,70%. Afrikaani keelt pidas emakeeleks 95,82%, inglise keelt 1,76% ja koosa keelt 1,32%.
RAL-värvitoonide loend

RAL (lühend tuleb standardi loonud organisatsiooni omaaegsest nimetusest "Reichs-Ausschuss für Lieferbedingungen") on värvitoonide standardisüsteem, mida kasutatakse Euroopa riikides ja mille on loonud ning mida siiamaani haldab Saksamaal baseeruv ettevõte RAL GmbH. Kõnekeeles mõistetakse RAL-värvide all toone RAL Classicu värvikaardil, mille normeeritud toone kasutatakse peamiselt lakkide ja pulbervärvide valmistamiseks, kuid tänapäeval on olemas kontrollpaneelid ka värviliste plastmaterjalide tootmiseks.
RAL-standard võeti kasutusele 1927. aastal, esialgu oli selles 40 värvitooni. Täiendatuna on see kasutusel tänapäevani väga väheste muutustega.
RAL-standardi värvitooninäidiseid kasutavad ka paljud Eesti ettevõtted, kasutatakse ka paralleelselt Ruukki RR-värvikaardiga.
RAL Classicu värvitoonid.
Toonid on jaotatud baasvärvinimetuse järgi rühmadesse (1000 = kollased, 2000 = oranžid, 3000 = punased jne).
CIELAB väärtused ja värvinäidiste heksadetsimaalkoodid on antud ligikaudsed ning RGB-värvitoonid arvutiekraanil võivad varieeruda vastavalt kuvari kalibreeringule.
SVT Barn

SVT Barn on Rootsi telekanal, mis kuulub Sveriges Television. Kanal on mõeldud lastele ja läks esimest korda eetrisse 23. detsembril 2002.
SVT Barni sõsarkanaliteks on SVT1, SVT2, SVTK ja SVT24.
Disney Channel

Disney Channel on Ameerika Ühendriikide tasuline telekanal, mida omab The Walt Disney Company allüksus Disney Channels Worldwide. Kanalil näidatavad saated on mõeldud peaasjalikult 9–16-aastastele vaatajatele.
Kanal läks esimest korda eetrisse 18. aprillil 1983 nimega The Disney Channel, kuid lühendati 1997. aastal lihtsalt Disney Channeliks.
Disney Channelil on ka kaks sõsarkanalit: Disney Jr. ja Disney XD.
Betooni tänav

Betooni tänav on mitmes Eesti asulas:
Kodakondsuse seadus

Kodakondsuse seadus (KodS) on Eesti Vabariigi seadus, mis sätestab Eesti kodakondsuse omandamise, saamise, taastamise ja kaotamise korra. KodS võeti vastu 19. jaanuaril 1995 ja see jõustus 1. aprillil 1995.
Kodakondsuse määratlus.
Kodakondsuse seaduse kohaselt on Eesti riigi kodanik isik, kellel seaduse jõustumise hetkel oli Eesti kodakondsus, või isik, kes omandab, saab või taastab kodakondsuse KodS alusel. Eesti kodanik ei või olla samal ajal mõne muu riigi kodanik (topeltkodakondsus), välja arvatud juhul, kui 
Eesti kodakondsuse saanud või taastanud isikule antakse kodakondsustunnistus.
Eesti kodakondsuse omandamine, saamine, taastamine ja kaotamine.
Eesti kodakondsus:
Tingimused Eesti kodakondsuse saamiseks.
Välismaalane, kes soovib saada Eesti kodakondsust, peab:
Nicolás Tagliafico

Nicolás Alejandro Tagliafico (sündinud 31. augustil 1992 Buenos Aireses) on Argentina jalgpallur, kes mängib vasakkaitsjana Prantsusmaa kõrgliigaklubis Lyoni Olympique ja Argentina jalgpallikoondises.
Ta alustas klubikarjääri 2010. aastal kodumaal Banfieldis. Hooaja 2012–13 oli ta laenul Hispaania esiliigaklubis Real Murcia.
2015. aastal liitus ta teise Argentina kõrgliigaklubi, Independientega. 2017. aastal võitis ta klubiga Copa Sudamericana.
2018. aasta jaanuaris liitus ta Hollandi kõrgliigaklubiga Amsterdami Ajax. Debüüdi Hollandi kõrgliigas tegi ta 21. jaanuaril mängus Feyenoordi vastu. Esimese värava lõi ta Hollandi liigas sama aasta 11. märtsil mängus Heerenveeni vastu. Ajaxiga tuli ta Hollandi meistriks kolm korda.
2022. aasta juulis sõlmis ta kolmeaastase lepingu Lyoni Olympique'iga.
2011. aastal osales Tagliafico Argentina kuni 20-aastaste koondisega juunioride maailmameistrivõistlustel, kus jõuti veerandfinaali. Debüüdi Argentina jalgpallikoondises tegi ta 9. juunil 2016 mängus Brasiilia vastu. 2021. aastal võitis ta Argentina koondisega Copa América. Ta on kuulunud Argentina koondisse veel ka 2018. aasta maailmameistrivõistlustel ja 2019. aasta Copa Américal.
Normaalreaktsioon

Normaalreaktsiooniks nimetatakse mehaanikas sellist sidemereaktsiooni, kus keha toetub siledale pinnale (hõõret arvesse ei võeta) mistõttu tema liikumine on takistatud vaid kokkupuutepunktis määratud ühise normaali sihis. Seega sidemetest vabastamisel tuleb kokku puutuv keha asendada nende ühise normaali sihilise jõuga.
Flo lade

Flo lade on ordoviitsiumi ladestu alamordoviitsiumi ladestiku globaalne ja kohati ka regionaalne kronostratigraafiline üksus (lade). Seda hakkas esimesena eristama Rahvusvaheline Stratigraafiakomisjon aastal 2004. Lade on nime saanud Flo valla järgi Rootsis. Lademe alumist piiri määratleb "Tetragraptus approximatus"e esmakordne ilmumine Hunnebergi mäel Diabasbrotteti kivimurrus (tegemist on regionaalses geokronoloogias üleminekuga Varangu lademe kivimitelt Hunnebergi lademe kivimitele), lademe ülempiiri märgib konodont "Baltoniodus triangularis"e esmakordne ilmumine Huanghuachangi piirpaljandis Yichangi linna lähistel Hubeis. 
Flo lade lasub Tremadoci lademel ja see lamab Dapingi lademe all. Lademe vanus on 478,6...471,8 miljonit aastat. Eestis vastavad sellele Hunnebergi lade ja Billingeni lade.
Suurbritannia regionaalses stratigraafias vastavad Flo lademele Moriduni lade ja osalt ka Whitlandi lade, Põhja-Ameerikas Tule lade ja Black Hillsi lade. Austraalias vastavad sellele Lancefieldi lademe ülemine osa, Chewtoni lade ja Bendigo lade, Siberis Ugori lade, Vahemere ja Põhja-Gondwana piirkonnas Arenigi lademe alumine osa. Hiina regionaalne stratigraafiline skeem kasutab nimetust Flo lade.
Mitteresident

Mitteresident (inglise keeles "non-resident") on füüsiline või juriidiline isik, kes peamiselt resideerib ühes kindlas riigis, kuid on teeninud kas töötades või vara müües tulu teisest riigist. Selle piirkonna valitsus, kus isik peamiselt ei ela, liigitabki isiku mitteresidendiks.
Mitteresidendi maksustamine Eestis.
Kui isik liigitub Eestis mitteresidendiks, siis tuleb siin teenitud tulude eest maksta Eesti riigile tulumaksu. Näiteks osa residendi makstavast tulumaksust läheb elukohajärgsele omavalitsusele, aga mitteresidendi tulumaks läheb otse riigikassasse. Tuludeklaratsiooni pole vaja esitada, kui teenitud tulu on saadud palgatööna. Juhul kui vara võõrandamise eest on saadud tulu, peab siiski esitama tuludeklaratsiooni. Sel juhul tuleb täita mitteresidendi deklaratsiooni vorm. 
Püsiva tegevuskohaga mitteresidendil on vaja maksta riigile tulumaksu ka erinevatelt kingitustelt, annetustelt, vastuvõtukuludelt ning kõikidelt kuludelt ja väljamaksetelt, mis pole otseselt seotud firma tegevusega. Kui mitteresidendil ei ole püsivat tegevuskohta, on tal maksustatud järgmised tulud:
Isikud, kes ei ole Eesti residendid ja ei pea maksma palgatöö eest tulumaksu, on näiteks välisriigi diplomaadid, eriülesandeid täitvad isikud, rahvusvaheliste organisatsioonide või valitsuste liikmed. 
Mittemaksustatavad tulud.
Mitteresidendi tulumaksuvabastused on kirjas tulumaksuseaduses. Isik, kes pole resident, ei pea maksma makse järgmiste tulude pealt:
Pension.
Igast füüsilisest isikust residendist võib saada ühel hetkel mitteresident. Seetõttu makstakse pensioni ka mitteresidendile. Eesti riigis rakendatakse üldjuhul 21% maksumäära, kui tegu on pensioni väljamaksetega. Nii residendil kui ka mitteresidendil on need samad. See tähendab, et esimesel ja teisel sambal on tulumaksumäär 21%, kuid kolmandal võib see olla kas 21% või 10%. 
Pangakonto avamine.
Mitteresidendil peab olema Eestiga kindel seos, kui ta soovib luua endale pangakonto. Selle jaoks on vaja, et isikul oleks kas tööleping, üürileping või seotus ettevõtlusega. Siia lisandub ka olukord, kus mitteresident omandab haridust või on tal Eestis lähisugulasi (elukaaslane, lapsed või vanemad). Lisaks peab kontot avada sooviv isik põhjendama, miks tal seda vaja on. Kui vajalikud nõuded täidetud, saab minna pangakontorisse kontot avama.
Copa Sudamericana

CONMEBOL Sudamericana on Lõuna-Ameerika jalgpalliliidu CONMEBOL-i korraldatav teine suurem rahvusvaheline Lõuna-Ameerika klubide turniir.
See loodi 2002. aastal Copa Merconorte ja Copa Mercosuri asemele. Copa Sudamericana võitja selgub väljalangemisturniiril. Turniiril osalejate arv on aastate jooksul muutunud. 2020. aastal osales turniiril 44 klubi kümnest Lõuna-Ameerika riigist. Aastatel 2004–2008 võisid turniiril osaleda lisaks Põhja- ja Kesk-Ameerika jalgpalliliidu CONCACAF-i klubid.
Copa Sudamericana on võitnud 15 klubi seitsmest riigist. Boca Juniors ja Independiente Argentinast ning Athletico Paranaense Brasiiliast ning Independiente del Valle ja LDU Quito Ecuadorist on kõik võitnud kahel korral. Enim võite on läinud Argentinasse (kokku üheksa), viiel korral on võitnud Brasiilia klubid, neli korda Ecuadori klubid ning korra Colombia, Mehhiko, Tšiili ja Peruu klubid.
2016. aastal jäi Chapecoense ja Atlético Nacionali vaheline finaalmäng ära, kuna Chapecoense meeskond sattus finaalmängule sõites lennuõnnetusse. Chapecoense kuulutati hiljem Copa Sudamericana võitjaks.
Copa Sudamericana võitja kohtub Lõuna-Ameerika tähtsaima klubisarja Copa Libertadorese võitjaga Recopa Sudamericanal. Copa Sudamericana võitja kindlustab lisaks koha järgmise aasta Copa Libertadoresele.
Dapingi lade

Dapingi lade on ordoviitsiumi ladestu keskordoviitsiumi ladestiku vanem globaalne ja kohati ka regionaalne kronostratigraafiline üksus (lade). Seda hakkas esimesena eristama Rahvusvaheline Stratigraafiakomisjon aastal 2005. Lade on nime saanud Dapingi küla järgi Hiinas. Lademe alumist piiri määratleb märgib konodont "Baltoniodus triangularis"e esmakordne ilmumine Huanghuachangi piirpaljandis Yichangi linna lähistel Hubeis, lademe ülempiiri märgib graptoliit "Undulograptus austrodentatus"e esmakordne ilmumine Huangnitangi piirpaljandis Changshani linna lähistel Zhejiangis. 
Dapingi lademe all lamab Flo lade ja sellel lasub Darriwili lade. Lademe vanus on 471,8...468,1 miljonit aastat. Eestis vastab sellele Volhovi lade.
Suurbritannia regionaalses stratigraafias vastavad Dapingi lademele Fenni lade ja Whitlandi lade (mõlemad osaliselt), Põhja-Ameerikas Rangeri lade. Austraalias vastavad sellele Castlemaini lade ja Yapeeni lade, Siberis Kimai lade, Vahemere ja Põhja-Gondwana piirkonnas Arenigi lademe ülemine osa. Hiina regionaalne stratigraafiline skeem kasutab nimetust Dapingi lade.
GOD TV

GOD TV (algselt "Christian Channel Europe") on rahvusvaheline telekanal, mis edastab kristliku sisuga saateid.
Mạng lưới này quảng bá mạnh mẽ các giáo lý của Phong trào Cải cách Tông đồ Mới (NAR), một phong trào tân ân tứ và của Paul Cain (1929–2019), mục sư Cơ đốc giáo Ngũ Tuần 
Kanal loodi 1995. aastal Inglismaal.